Yesu Nɔ́ Hetomi Nɔ́ Nɛ Kɔɔ Bi Ko Bɔlɔ ɔ He ɔ | Yesu Si Himi Ngɛ Zugba a Nɔ\nKANE NGƐ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spania Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nBi Nɛ Laa a Kpale Kɛ Ba\nNƆ́ HETOMI NƆ́ NƐ KƆƆ BI NƐ LAA A HE\nE maa pee kaa benɛ Yesu ngɛ Yordan Pa a se ngɛ Perea a nɛ e kɛ nɔ́ hetomi nɔ́ nɛ kɔɔ to nɛ laa kɛ sika nɛ laa a he ɔ tsu ní ɔ nɛ. Nɔ́ hetomi ní nɛ ɔmɛ tsuo tsɔɔ kaa ke yayami peelɔ ko tsake nɛ e kpale kɛ ba Mawu ngɔ ɔ, e sa nɛ wa bua nɛ jɔ. Farisi bi ɔmɛ kɛ mlaa tsɔɔli ɔmɛ tu munyu kɛ si Yesu kaa e bua jɔ nimli nɛ ɔmɛ a he. Se anɛ Farisi bi ɔmɛ kɛ mlaa tsɔɔli ɔmɛ kase nɔ́ ko kɛ je Yesu nɔ́ hetomi ní nɛ ɔmɛ a mi lo? Anɛ a le bɔ nɛ Mawu bua jɔɔ ha ke yayami peelɔ ko tsake ɔ lo? Yesu ngɔ nɔ́ hetomi nɔ́ kpa nɛ taa nɔ tsui he kɛ tsu ní konɛ a na kaa ke yayami peelɔ ko tsake ɔ, Mawu bua jɔɔ.\nNɔ́ hetomi nɔ́ nɛ ɔ kɔɔ nyumu ko kɛ e binyumuhi enyɔ a he. Bi wayo ɔ he titli nɛ munyu nɛ ɔ kɔɔ. E sa nɛ Farisi bi ɔmɛ, kɛ mlaa tsɔɔli ɔmɛ, kɛ nihi nɛ a ngɛ Yesu tue bue ɔ nɛ a kase nɔ́ ko kɛ je nɔ́ nɛ e de ngɛ bi wayo ɔ he ɔ mi. Se e sɛ nɛ wa hɛ nɛ je nɔ́ nɛ Yesu de ngɛ tsɛ ɔ kɛ e bi tete ɔ a he ɔ hu nɔ, ejakaa wa ma nyɛ maa kase níhi fuu ngɛ su nɛ a je kpo ɔ mi. Enɛ ɔ he ɔ, ha nɛ o juɛmi nɛ hi nihi etɛ nɛ Yesu tu a he munyu ngɛ nɔ́ hetomi nɔ́ ɔ mi ɔ a nɔ. Yesu je sisi ke:\n“Nyumu ko hi si, nɛ e ngɛ binyumuhi enyɔ. Jokuɛyo ɔ de lɛ ke, ‘Tsaatsɛ, gbosi ní nɛ wa ma ná hwɔɔ se ɔ, ha mi ye blɔ fa mi nɔ́ nyɔngloo.’ Nɛ nyumu ɔ dla e ní ɔmɛ a mi ngɔ ha e binyumu enyɔ ɔmɛ.” (Luka 15:11, 12) Moo to he hɛ kaa benɛ jokuɛ ɔ ya ngɛ gbosi ní si bie ɔ, e tsɛ ɔ gbo we. Tsɛ ɔ ngɛ wami mi, se jokuɛ ɔ ngɛ hlae nɛ e ngɔ e gbosi ní ɔ nyɔngloo konɛ e ya hi e dɛ he nɛ e pee nɔ́ nɛ e suɔ. Mɛni e suɔ nɛ e maa pee ɔ?\nYesu tsɔɔ mi ke: “Be bɔɔ se ɔ, jokuɛyo ɔ jua e blɔ fa mi nɔ́ ɔ tsuo, nɛ e kɛ sika a doma kɛ ho ma se he ko lokoo ya. Lejɛ ɔ, e kɛ je mi bami yaya ya kpata e sika a hɛ mi ngɛ.” (Luka 15:13) E tsɛ ɔ ngɛ suɔmi, nɛ e ha we nɛ nɔ́ ko nɔ́ ko he nɛ hia e bimɛ ɔmɛ, se kɛ̃ ɔ, e suɔ nɛ e maa je e tsɛ ɔ kudɔmi sisi nɛ e ya hi e dɛ he. E kɛ e he ya wo je mi bami yaya mi, nɛ e kpata e weto ní ɔ tsuo hɛ mi. Se kaa bɔ nɛ Yesu tsɔɔ ngɛ munyu nɛ nyɛɛ se ɔ mi ɔ, e kɛ we kulaa nɛ níhi a mi ya bɔni wami ha lɛ. Yesu de ke:\n“Benɛ e dɛ mi ba ta a, hwɔ nɛ nya wa ba te si ngɛ jamɛ a zugba a nɔ, nɛ e miɔ nɛ e ma gbo kɛ hwɔ. Lɔ ɔ he ɔ, e ya ye apaa ha nyumu ko ngɛ jamɛ a zugba a nɔ, nɛ nyumu ɔ ha e ya lɛ kpotoo ngɛ e ngmɔ si. E ná yɔ nɛ a haa kpotoo ɔmɛ eko nɛ e ye jinɛ e ko suɔ; se nɔ ko nɔ ko ha we lɛ.”​​—Luka 15:14-16.\nMawu Mlaa a tsɔɔ kaa kpotoohi a he tsɔ we, se kɛ̃ ɔ, bi nɛ ɔ ya lɛ kpotoohi ha nɔ ko. Be bɔɔ se ɔ, hwɔ bɔni lɛ yemi wawɛɛ, nɛ e ná nɛ a ha lɛ kpotoo ɔmɛ a niye ní ɔ eko nɛ e ye. Benɛ e hɛ nɔ kami tsuo ta a, “e hɛ mi ba tsɔ lɛ.” Mɛni e maa pee? E de e he ke: “Tsaatsɛ we apaatsɛmɛ ɔmɛ tsuo ngɛ niye ní babauu nɛ a pee we he nɔ́ ko, nɛ imi lɛɛ i ngɛ hiɛ ɔ, nɛ hwɔ miɔ nɛ e maa gbe mi! Ma te si, nɛ ma ya tsaatsɛ ngɔ, nɛ ma ya de lɛ ke, ‘Tsaatsɛ, i pee yayami kɛ si Mawu, nɛ mo hu i pee mo yayami, nɛ i sɛ kaa o tsɛɔ mi o bi hu; ngɔɔ mi kɛ pee o we apaatsɛmɛ ɔmɛ a ti nɔ kake.’” Kɛkɛ nɛ e te si nɛ e ho e tsɛ ɔ ngɔ ya.​​—Luka 15:17-20.\nKe e tsɛ ɔ na lɛ nɛ e ma a, kɛ e maa pee kɛɛ? Anɛ e kɛ abofu maa fie e binyumu ɔ, nɛ e maa pue e hɛ mi si akɛnɛ e je kuasia nɛ e tu fo kɛ ho ma se ya a lo? Anɛ e tsɛ ɔ maa pee e ní kaa pi e kɔmɔ ji lɛ lo? Ke mo ji tsɛ ɔ, kɛ o ko pee kɛɛ? Ke o binyumu loo o biyo lɛ pee nɔ́ ko kaa kikɛ nɛ ɔ, mɛni o maa pee?\nA NA BINYUMU NƐ LAA A\nYesu tsɔɔ bɔ nɛ tsɛ ɔ pee e ní ha. E de ke: “Se benɛ [bi ɔ] nyɛɛ tsitsaa lokoo kɛ ma a, e tsɛ ɔ na lɛ, nɛ e ní pee lɛ mɔbɔ, nɛ e sa fo kɛ ho ya fua lɛ, nɛ e fiɔ e nya he.” (Luka 15:20) Ke tsɛ ɔ le kaa e bi ɔ ya ba e je mi basabasa po ɔ, e kpale he lɛ atuu. Anɛ nɔ́ hetomi nɔ́ ɔ maa ye bua Farisi bi ɔmɛ kɛ mlaa tsɔɔli ɔmɛ nɛ a susuɔ kaa a le Yehowa a konɛ a na bɔ nɛ wa hiɔwe Tsɛ ɔ nuɔ he ha ke yayami peelɔ ko tsake ɔ lo? Anɛ a yɔse kaa bɔ nɛ Tsɛ ɔ peeɔ e ní ha ke yayami peeli tsake ɔ, jã a nɔuu nɛ Yesu hu ngɛ pee ɔ lo?\nTsɛ nɛ ngɛ nile nɛ ɔ ma nyɛ maa da bɔ nɛ e binyumu ɔ hɛ mi pee mɔbɔmɔbɔ ha a nɔ kɛ na kaa e pia e he niinɛ. Bɔ nɛ tsɛ ɔ tu fo kɛ ya fua e bi ɔ ha a ha nɛ e pee gbɔjɔɔ ha e bi ɔ kaa e ma kpa e tsɛ ɔ pɛɛ ngɛ e yayami ɔ he. Yesu tsa nɔ ke: “E bi ɔ de lɛ ke, ‘Tsaatsɛ, i pee yayami kɛ si Mawu, nɛ mo hu i pee mo yayami, nɛ i sɛ kaa a tsɛɔ mi o bi hu.’”​​—Luka 15:21.\nTsɛ ɔ de e sɔmɔli ɔmɛ ke: “Nyɛ ya je tade klɔii saminyayoo ɔ kɛ ba wo lɛ esɔ. Nyɛɛ wo e nine nguɛ ga kɛ e nane tokota. Nyɛ ya ngɔ na bi nɛ wo zɔ ɔ kɛ ba nɛ nyɛ ba gbe nɛ waa ye ní, nɛ wa ná bua jɔmi. Ejakaa ye binyumu nɛ ɔ gbo, se e kpale ba wami mi ekohu; e laa, se a na lɛ.” Kɛkɛ nɛ a “bɔni nyami.”​​—Luka 15:22-24.\nJamɛ a be ɔ mi tsuo ɔ, e bi nɔkɔtɔma a ngɛ ngmɔ mi. Yesu de ke: “Benɛ e kpale kɛ ma nɛ e su we ɔ mi ta a, e nu nɛ a ngɛ lae, nɛ a ngɛ do fiɛe. Lɔ ɔ he ɔ, e tsɛ sɔmɔli ɔmɛ a ti nɔ kake kɛ ba se, nɛ e bi lɛ ke, ‘Mɛni a ngɛ pee ngɛ we ɔ mi?’ E he nɔ ke, ‘O nyɛmi ɔ ba, nɛ o tsɛ gbe na bi nɛ wo zɔ ɔ; ejakaa e bi ɔ kpale kɛ ba we mi fiafiaafia.’ Bi nɔkɔtɔma a mi mi fu wawɛɛ, nɛ e kua we ɔ mi sɛmi. Lɔ ɔ he ɔ, e tsɛ ɔ je kpo nɛ e ba de lɛ ke, ‘Ye bi, i kpa mo pɛɛ, moo ba kɛkɛ.’ Se e kɛ e tsɛ ɔ tu munyu saminya. E de lɛ ke, ‘Hyɛ jeha abɔ sɔuu nɛ i sɔmɔ mo kaa nyɔguɛ nɛ i tɔ we o mlaa ko nɔ hyɛ! Mɛni o ha mi? To ku kake tete po o ha we mi, konɛ ma tsɛ ye huɛmɛ, nɛ i kɛ mɛ nɛ nya! Se o bi nɛ ɔ ya nyɛɛ yi yaholi a se, nɛ e kɛ kpata o weto ní tsuo hɛ mi, mwɔnɛ ɔ nɛ e kpale kɛ ba a, tse o gbe na bi nɛ wo zɔ ɔ ngɔ ha lɛ!’”​​—Luka 15:25-30.\nMɛnɔmɛ nɛ ke Yesu na yayami peeli kɛ nihi nɛ a ní ngɛ mɔbɔ nɛ e ngɛ hlae nɛ e ye bua mɛ ɔ, a peeɔ a ní kaa bi nɔkɔtɔma a? Atsinyɛ jemi ko be he kaa Farisi bi ɔmɛ kɛ mlaa tsɔɔli ɔmɛ nɛ a peeɔ jã. Munyu nɛ Farisi bi ɔmɛ tuɔ kɛ siɔ Yesu kaa e kɛ yayami peeli ngɛ bɔe ɔ he je nɛ e ngɔ nɔ́ hetomi nɔ́ nɛ ɔ kɛ tsu ní ɔ nɛ. E sa nɛ nɔ tsuaa nɔ nɛ e tuɔ munyu kɛ siɔ Mawu ngɛ mɔbɔ nɛ e naa nihi he ɔ nɛ e susu munyu nɛ ɔ he saminya.\nYesu ngɔ bɔ nɛ tsɛ ɔ kpa e bi nɔkɔtɔma a pɛɛ ha a kɛ gbe nɔ́ hetomi nɔ́ ɔ nya. Tsɛ ɔ de e bi nɔkɔtɔma a ke: “Ye bi, moo lɛɛ i kɛ mo lɛ ngɛ daa nɛ ɔ, nɔ́ tsuaa nɔ́ nɛ i ngɛ ɔ, o nɔ́. Se e sa kaa wa nya, nɛ wa ná bua jɔmi, ejakaa o nyɛmi nɛ ɔ gbo, se e kpale ba wami mi ekohu; e laa, se a na lɛ.”​​—Luka 15:31, 32.\nYesu de we bɔ nɛ bi nɔkɔtɔma a pee e ní ha benɛ tsɛ ɔ kpa lɛ pɛɛ ɔ mohu lɛɛ, se ngɛ Yesu gbenɔ kɛ e si temi se ɔ, ‘Yuda osɔfo ɔmɛ a kpɛti nihi babauu he Mawu munyu ɔ ye.’ (Bɔfo Ɔmɛ A Ní Tsumi 6:7) E ma nyɛ maa pee kaa osɔfo nɛ ɔmɛ a kpɛti ni komɛ ngɛ lejɛ ɔ benɛ Yesu ngɔ nɔ́ hetomi nɔ́ nɛ kɔɔ bi nɛ laa a he ɔ kɛ tsu ní ɔ. Mɛ hu a hɛ ba a he nɔ, nɛ a tsake a tsui, nɛ a kpale kɛ ba Mawu ngɔ.\nKɛ je jamɛ a ligbi ɔ kɛ yaa a, e sa nɛ Yesu se nyɛɛli ɔmɛ nɛ a kase ní ngɛ nɔ́ hetomi nɔ́ nɛ ɔ mi. Kekleekle ɔ, nile be mi kaa wa ma ya di je mi akɔnɔ níhi a se ngɛ “ma se mahi a nɔ.” Mohu ɔ, e sa nɛ waa hi si kpoo ngɛ Mawu we bi a kpɛti, nɛ wa ná nɔ mi mami kaa wa Tsɛ ɔ suɔ wɔ, nɛ e maa hyɛ wa nɔ.\nNɔ́ kpa ko hu nɛ wa ma nyɛ maa kase ji kaa, ke wa ti nɔ ko je anɔkuale ɔ mi ɔ, e sa nɛ e je he si bami mi nɛ e kpale kɛ ba wa Tsɛ ɔ ngɔ konɛ e kplɛɛ e nɔ ekohu.\nNɔ́ kake hu nɛ wa ma nyɛ maa kase ji kaa, be mi nɛ tsɛ ɔ pee klaalo kaa e kɛ e bi wayo ɔ tɔmi maa pa lɛ nɛ e he lɛ atuu ɔ, e bi nɔkɔtɔma a lɛɛ, e mi mi fu, nɛ e ha we e nyɛmi ɔ hɛ mi. Enɛ ɔ tsɔɔ kaa, ke yayami peelɔ ko pia e he nɛ e kpale kɛ ba e ‘Tsɛ ɔ ngɔ’ ɔ, Mawu suɔ nɛ e sɔmɔli nɛ a ngɔ nɔ ɔ he tɔmi kɛ pa lɛ nɛ a he lɛ atuu. E sa nɛ wa bua nɛ jɔ kaa wa nyɛmi ɔ “gbo, se e kpale ba wami mi ekohu; e laa, se a na lɛ.”\nMɛnɔmɛ nɛ Yesu de mɛ nɔ́ hetomi nɔ́ nɛ ɔ, nɛ mɛni he je?\nMɛnɔ titli nɛ a tu e he munyu ngɛ nɔ́ hetomi nɔ́ ɔ mi, nɛ mɛni lɛ ba e nɔ?\nBenɛ bi nɛ laa a kpale kɛ ba a, mɛni e tsɛ ɔ pee?\nNgɛ mɛni blɔ nɔ nɛ tsɛ nɛ e mi mi saa lɛ ɔ pee e ní kaa Yehowa kɛ Yesu?\nNgɛ mɛni blɔ nɔ nɛ bi nɔkɔtɔma a pee e ní kaa bɔ nɛ Farisi bi ɔmɛ kɛ mlaa tsɔɔli ɔmɛ peeɔ a ní ɔ?\nMɛni wa ma nyɛ maa kase ngɛ Yesu nɔ́ hetomi nɔ́ ɔ mi?